ডাহা ভুল হল!
মুকুল নন। তৃণমূলে এখন যে প্রশ্ন নিয়ে সবচেয়ে বেশি আলোড়ন, তা হল— রাজ্যসভার সাংসদপদে ইস্তফা কি দিয়েই দিয়েছেন ‘সারদা-ধ্বস্ত’ মিঠুন চক্রবর্তী? না-দিয়ে থাকলেও দিচ্ছেন কবে? 
এই প্রশ্নের সঙ্গেই একটা চাহিদা জোরাল থেকে জোরালতর হচ্ছে। যদিও তা পুরো তৃণমূল নয়, দলের একটা অংশের মধ্যে সীমাবদ্ধ— মনস্থির করে ফেলে রাজ্যসভার সাংসদপদের মায়া আর না-বাড়িয়ে থাকলে মিঠুন যথাসম্ভব দ্রুত ইস্তফা দিন। পারলে এই ডিসেম্বরেই। তা না-হলেও অন্তত জানুয়ারির মধ্যে! 
এই আকুল আকাঙ্ক্ষা যাঁদের, তাঁরা তাকিয়ে রয়েছেন মিঠুনের রাজ্যসভা আসনটির দিকে। সেই তালিকায় রয়েছেন দলের বিভিন্ন স্তরের নেতানেত্রী, প্রভাবশালী বিধায়ক, ভবিষ্যতে লোকসভার ভিড়ভাট্টা-ধুলো-ধোঁয়া এড়িয়ে সংসদের উচ্চকক্ষের সাংসদ হওন-প্রয়াসী শখের রাজনীতিকেরাও। তাঁরা নিয়মিত খোঁজ রাখছেন, মিঠুনের ‘ইস্তফেচ্ছা’ ঠিক কোন জায়গায় দাঁড়িয়ে। আর মিঠুন পদত্যাগ করলে মমতা বন্দ্যোপাধ্যায় তাঁর জায়গায় কাকে বেছে নিতে পারেন। কিন্তু সবই আটকে রয়েছে ওই ‘সময়ে’র উপর। কারণ, মিঠুন তাড়াতাড়ি ইস্তফা দিলে তাঁর শূন্য আসনে বিনা প্রতিদ্বন্দ্বিতায় নির্বাচিত হবেন তাঁর বিকল্প। ঠিক যেমন সারদা-মামলায় জামিন পাওয়ার পরদিনই সৃঞ্জয় বসু রাজ্যসভার সাংসদপদে ইস্তফা দেওয়ায় বিনা লড়াইয়ে জিতেছিলেন শ্রমিকনেত্রী দোলা সেন। মিঠুনের জায়গায় যিনি নির্বাচিত হবেন, তিনি অন্তত চারবছর রাজ্যসভার সাংসদ থাকবেন। 
রাজ্যসভার সাংসদেরা নির্বাচিত হন সংশ্লিষ্ট রাজ্যের বিধায়কদের ভোটে। পশ্চিমবঙ্গ বিধানসভায় আসন মোট ২৯৪টি। ফলে রাজ্যসভার প্রার্থীকে ১৪৮টি ভোট পেতেই হবে। অবশ্য সেই লড়াই যদি সরাসরি দু’পক্ষের মধ্যে হয়। প্রার্থী বেশি থাকলে সেই অনুপাতে প্রত্যেকের জয়ের জন্য প্রয়োজনীয় ভোটের সংখ্যাও কমবে। বিধানসভায় তৃণমূলের বিধায়ক সংখ্যা আপাতত ১৯০-এর কাছাকাছি। ফলে বিধানসভা ভোটের আগে নির্বাচন হলে তৃণমূলের প্রার্থী অনায়াসে জিতবেন। আপাতত বিধানসভার যা আসনবিন্যাস, তাতে তৃণমূলের প্রার্থীর বিরুদ্ধে ভোটে লড়াটাই মূর্খামি! কারণ, রাজ্যসভা ভোটে এখন বিধায়কদের ভোট দিতে হয় ব্যালটপেপার দেখিয়ে। গোপন ভোট আর হয় না। ফলে ভোট ভাঙানোর চল প্রায় উঠেই গিয়েছে। 
মিঠুন ইস্তফা দিলেও রাজ্যসভায় ভোট হবে। রাজ্যসভার নিয়ম বলে, সংশ্লিষ্ট সাংসদ পদত্যাগ করার ১৮০ দিনের মধ্যে (আসলে ১৭৯ দিন। কারণ, পদত্যাগের দিনটিকেও ধরা হয়) তাঁর জায়গায় নতুন সাংসদকে আনতে হবে সংশ্লিষ্ট রাজনৈতিক দলকে। 
এখানেই ‘সময়’টা জরুরি। কারণ, সামনে বিধানসভা ভোট। সেই ভোটের বিজ্ঞপ্তি (নোটিফিকেশন) জারি হয়ে গেলে রাজ্যে আদর্শ নির্বাচনী আচরণবিধি চালু হয়ে যাবে। ভেঙে দেওয়া হতে পারে বিধানসভাও (মমতা অবশ্য বিধানসভা জিইয়ে রেখেই ভোটে যাবেন বলে তাঁর ঘনিষ্ঠ সূত্রের দাবি)। তৃণমূলের এক নেতার কথায়, ‘‘আদর্শ আচরণবিধি চালু হয়ে গেলে এসব নির্বাচন আর হয় না। ফলে মিঠুন বিধানসভা ভোটের বিজ্ঞপ্তি জারি হওয়ার পর ইস্তফা দিলে এই বিধানসভার বিধায়কেরা আর তাঁর ভোটার থাকবেন না।’’ সেক্ষেত্রে ভবিষ্যতে মিঠুনের বিকল্প হিসাবে যাঁকে ভাবা হবে, তাঁর ভোটার হবেন নতুন বিধানসভার ভোটাররা। সেই সূত্রেই ওই নেতার বক্তব্য, ‘‘যদি পরের বিধানসভায় তৃণমূল ১৪৮-এর কম আসন পায়?’’ একইসঙ্গে অবশ্য তিনি জানিয়েছেন, তা হওয়ার কোনও সম্ভাবনা নেই। কারণ, মমতা আড়াইশোর উপর আসনে জয়ী হবেন। 
কিন্তু তাতে কি আর উচ্চাকাঙ্ক্ষীদের মন মানে? 
যেমন তৃণমূলের এক রাজ্যসভা গমনপ্রয়াসীর কথায়, ‘‘এটা ঠিকই যে, আমাদের অত কম বিধায়ক হবে না। রাজ্যের রাজনৈতিক গতিপ্রকৃতিও তা বলছে। কিন্তু রাজনীতিতে কখন কী হয়, কে বলতে পারে! তাছাড়া, ভাল কাজ তাড়াতাড়ি ভালয়-ভালয় হয়ে যাওয়াটাই কি ভাল নয়?’’
তাঁকে বলা গেল, অবশ্যই! যা বলা গেল না, মিঠুন যদি বিজেপি’র ‘চাপে’ ওই সিদ্ধান্ত নিয়ে থাকেন (যা মনে করেন মমতা স্বয়ং। ঘনিষ্ঠমহলে তিনি ইতিমধ্যেই ওই ধারণার কথা জানিয়েছেন), তাহলে তিনি ডিসেম্বর বা জানুয়ারিতে পদত্যাগ করবেন না। সেক্ষেত্রে রাজ্যে বিধানসভা ভোটের আগে রাজ্যসভার ভোটও হবে না। প্রসঙ্গত, মমতা নিজে মিঠুনের আশা ছেড়েই দিয়েছেন। যদিও তাঁর দলের এক সাংসদ সম্প্রতি নেত্রীকে জানিয়েছেন, তিনি চেষ্টা করছেন মিঠুনের সঙ্গে মমতার একান্ত বৈঠক করানোর। যদি তাতে অভিমানী অভিনেতার মন বদলায়। কারণ, বিধানসভা ভোটের প্রচারে মিঠুন ‘অপরিহার্য’। 
যাঁরা মিঠুনের রাজ্যসভার আসন ‘পাখির চোখ’ করেছেন, তাঁদের বিধানসভা ভোটের প্রচারের কথা ভাবতে বয়েই গিয়েছে! তাঁরা চাইছেন, সাংসদপদের ‘মমতা’ কাটিয়ে দ্রুত বিদায় নিন মেগাস্টার।